[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 26.9.2008

COM(2008) 592 окончателен

ДОКЛАД ОТ КОМИСИЯТА ДО СЪВЕТА

относно приложение XII към Правилника за длъжностните лица

ДОКЛАД ОТ КОМИСИЯТА ДО СЪВЕТА

относно приложение XII към Правилника за длъжностните лица

1. Правно основание

Целта на настоящия доклад е да представи на Съвета оценка на пенсионноосигурителната схема за длъжностните лица на европейските институции, както е предвидено в член 14 от приложение XII към Правилника за длъжностните лица.

Член 83 посочва, че плащанията, предвидени по настоящата пенсионноосигурителна схема, се извършват от бюджета на Общностите, че държавите-членки съвместно гарантират изплащането на тези суми в съответствие с предвидения индекс за финансиране на този вид разходи и че длъжностните лица участват във финансирането на една трета от пенсионноосигурителната схема.

Член 83а и приложение XII към Правилника за длъжностните лица определят актюерските правила за изчисляване на размера на вноската, за да се гарантира балансът на пенсионноосигурителната схема.

2. Основни елементи на ПСДЛЕИ (пенсионноосигурителна схема за длъжностните лица на европейските институции)

2.1. Актюерски баланс на пенсионноосигурителната схема

2.1.1. Правилник за длъжностните лица: принцип на актюерския баланс

ПСДЛЕИ (Пенсионноосигурителна схема за длъжностните лица на европейските институции) следва принципа на актюерския баланс. Годишната вноска, плащана от длъжностните лица, трябва да покрива една трета от правата, които длъжностните лица са придобили през годината. Правата, придобити през годината, представляват бъдещите пенсии, които длъжностните лица ще получат след пенсионирането си, както и правото (при определени условия) на надбавка за инвалидност, наследствена пенсия и пенсия за сираци. С други думи, годишната вноска е предназначена да финансира една трета от разходите по обслужването по пенсионноосигурителната схема, т.е. поредица плащания, които ще възникнат в бъдеще. За да се направят изчисленията, поредицата плащания за служителите на европейските институции трябва да се изчислят по настоящата им стойност (като се използва процент на актуализиране). Това изчисление представлява актюерската оценка.

От техническа гледна точка методът, използван за изчислението на процента на вноската в пенсионноосигурителната схема, е препоръчаният от международния стандарт IAS19 и наречен „кредитен метод на прогнозираните единици“. Сумата от актюерските стойности на правата, придобити от активните членове на персонала, която в актюерската практика се нарича „разходи по обслужването“, се сравнява с общия размер на основните им годишни заплати, за да се определи размерът на вноската.

Необходимо е да се приемат различни актюерски хипотези за изчисляване на разходите по обслужването като реалния лихвен процент, процентите на смъртност и увеличенията на заплатите. Възможно е реалните стойности на тези хипотези да се окажат малко по-различни от предвидените стойности, получени към момента на изчислението. Тези разлики могат да предизвикат малък годишен дисбаланс (положителен или отрицателен). В дългосрочен план тези малки теоретични годишни дисбаланси се анулират един друг, тъй като стойностите на актюерските хипотези се коригират периодично чрез увеличаване или намаляване, за да се вземат предвид съответните наблюдавани стойности.

Вноските, плащани през текущата година, не се вземат предвид при изчислението, за да могат да покрият плащанията на пенсиите за текущата година: те могат да бъдат по-високи или по-ниски. Принципът на актюерския баланс гарантира постигането на баланс в дългосрочен план, а не постигането на баланс всяка година: тази концепция е различна от ежегодния баланс на паричните потоци.

ПСДЛЕИ е балансирана, ако годишните вноски, плащани от персонала, обхващат една трета от правата, придобити през годината , т.е. съгласно Правилника за длъжностните лица 1,9 % или 2 % от последната основна заплата преди пенсиониране, когато става въпрос за пенсия за осигурителен стаж.

2.2. Пенсионни вноски и плащания

Глава 3 на дял V от Правилника за длъжностните лица, доразвита в приложение VIII и приложение XIII, определя правилата за отпускане на пенсия или на обезщетение за инвалидност. Член 83 уточнява, че длъжностните лица участват във финансирането на една трета от пенсионноосигурителната схема. Понастоящем вноската на длъжностните лица в пенсионноосигурителната схема е 10,25 % от основната заплата.

Размерът на вноската може да нарасне на 10,9 % от 1 юли 2008 г. според резултата от изчислението за 2008 г. по предложение на Комисията и след одобрение от Съвета.

Изчислението на размера на вноската и пенсионните плащания се основава на известен брой параметри и актюерски предположения. Някои от тях са разгледани подробно по-долу.

2.2.1. Пенсионни права

Пенсионните права са правата, придобити от длъжностното лице до достигане на възрастта за пенсиониране. Пенсионните права се изразяват като процент от основната заплата, използван за изчисление на пенсията. Персоналът придобива пенсионни права всяка година в замяна на вноската в пенсионноосигурителната схема съгласно следните правила на Правилника за длъжностните лица[1].

Съгласно член 77 от Правилника за длъжностните лица максималният размер на пенсията за осигурителен стаж е 70 % от последната основна заплата за последния клас, в който е било класирано длъжностното лице в продължение на най-малко една година. 1,9 % от основната заплата към момента на възрастта за пенсиониране се изплащат на длъжностното лице за всяка година служба, изчислена в съответствие с член 3 от приложение VІІІ.

Без да се засяга второто изречение на втория параграф на член 77, длъжностните лица, които са встъпили в служба преди 1 май 2004 г., получават право на 2 % от посочената в изречението заплата за всяка година осигурителен стаж, изчислен в съответствие с член 3 от приложение VIII.

Максималният брой години осигурителен стаж, който може да бъде взет предвид за изчисление на правата за пенсия за осигурителен стаж, е необходимият брой за достигане на максимална пенсия по смисъла на втория параграф на член 77 от Правилника за длъжностните лица (член 2 от приложение VIII към Правилника за длъжностните лица).

Накратко, осигурителният стаж, необходим за получаване на максимална пенсия за осигурителен стаж (70 % от основната заплата), е 35 години („стари длъжностни лица“) и 36,84 години („нови длъжностни лица“).

2.2.2. Пенсионни плащания

Пенсионните плащания са равни на пенсионните права, умножени по основната заплата към момента на възрастта на пенсиониране. Получателите на обезщетение за инвалидност автоматично биват пенсионирани в последния ден от месеца, през който органът по назначаването признае трайната им неспособност да изпълняват служебните си задължения (член 53 от Правилника за длъжностните лица). Реверсионните пенсии и наследствените пенсии се основават на пенсията за осигурителен стаж и се изчисляват съгласно глава 4 на приложение VIII към Правилника за длъжностните лица.

2.2.3. Възраст за пенсиониране

В Правилника за длъжностните лица се посочва, че нормалната възраст за пенсиониране за длъжностните лица е 63 години, но приложение XIII предвижда преходен период. Въпреки това, при изчисляване на размера на вноската е необходимо да се определи т. нар. предполагаема възраст за пенсиониране . По принцип персоналът се пенсионира малко след минималната възраст за пенсиониране. В зависимост от датата, на която съответното лице е станало служител на ЕС, се използват различни таблици за изчисление.

3. Процедура за докладване относно пенсионноосигурителната схема

3.1. Работна група по член 83

Техническите въпроси, които възникват във връзка с прилагането на приложение XII, се решават от Евростат в сътрудничество с национални експерти от компетентните органи на държавите-членки, участващи в работната група по член 83 от Правилника за длъжностните лица. Работната група по член 83 заседава всяка година, както е посочено в Правилника за длъжностните лица. Заседания са се състояли в Люксембург на 7 юни 2004 г., на 8 юни 2005 г., на 19 юни 2006 г., на 26 юни 2007 г. и на 27 юни 2008 г.

Групата е обсъдила изготвените от Евростат документи относно методологията. Работната група по член 83 е получила цялата необходима документация за заверяване на работата, извършена от Евростат. Документите, предоставени на работната група, са съдържали всички необходими подробности. Документацията се съхранява и е на разположение в CIRCA (уебсайт на Евростат), до който членовете на работната група имат достъп. Работната група прави предложения или иска разяснения. Винаги е постигано съгласие относно решенията.

Евростат обменя информация по актюерски въпроси с международни организации като Съвместния отдел за управление на пенсиите (Joint Pensions Administrative Section – JPAS) на координираните организации, които включват ОИСР, НАТО, Европейската космическа агенция – ESA, Съвета на Европа, Агенцията на НАТО за поддръжка и снабдяване – NAMSA и други, както и с Европейската патентна служба и Евроконтрол.

3.2. Независим квалифициран експерт

В съответствие с член 13, параграф 4 от приложение XII към Правилника за длъжностните лица Евростат се подпомага от квалифициран независим експерт (Ernst & Young Actuaires-Conseils, 11, allée de l’Arche, 92037 Paris La Défense cedex) при прилагането на методологията и определяне и изчисляване на съответните актюерски предположения.

Що се отнася до актюерските предположения, Ernst & Young Actuaires-Conseils извърши разследване, за да се увери, че предоставените от Евростат основни данни са били използвани правилно.

Докладите на E&Y (на разположение в CIRCA) потвърдиха определените от Евростат размери на вноските . На няколко пъти в докладите бяха отбелязани забележки, които Евростат взе предвид, когато това беше възможно.

4. Параметри и актюерски предположения

4.1. Основни променливи

4.1.1. Параметри съгласно правилника

Тези стойности са свързани основно с прилагането на Правилника за длъжностните лица. Тези стойности се изменят съгласно определени условия, свързани със ситуацията на всяко длъжностно лице (например годишният процент на натрупване е 1,9 % за персонала, нает след 1 май 2004 г., и 2 % за персонала, нает преди тази дата). Тези стойности могат да бъдат точно определени.

4.1.2. Актюерски предположения

Тези стойности са неизвестни и не могат да бъдат точно определени. Основните актюерски предположения са таблицата на смъртността и таблицата на инвалидността, таблицата на индивидуалното увеличение на заплатата, вероятността лицето да има сключен брак към датата на пенсиониране, коефициентите за сираци и разведени съпрузи и т.н. Стойностите на тези актюерски предположения се изчисляват според общи актюерски практики и се обсъждат с национални експерти от компетентните органи на държавите-членки на годишните заседания на работната група по член 83.

4.1.3. Икономически параметри

Съгласно член 10 и член 11 от приложение XII към Правилника за длъжностните лица реалният процент на актуализиране и общият ръст на заплатите се изчисляват като средна стойност на съответните проценти за предходните 12 години.

В актуализирането за 2008 г. стойността на реалния процент на актуализиране е 3,1 % в сравнение с 3,4 % в актюерската оценка за 2007 г. Общият ръст на заплатите е 0,4 % в сравнение с 0,5 % през 2007 г. В съчетание с ефекта от измененията в други актюерски предположения тези промени обясняват защо изчисленият размер на вноската в пенсионноосигурителната схема се е увеличил на 10,9 %.

4.1.4. Демографски параметри

Наблюдаваната група е съставена от членове на ПСДЛЕИ, които плащат вноски, включително:

- длъжностни лица в активна заетост, както и длъжностни лица в отпуск за отглеждане на дете,

- членове, за които вноската в пенсионноосигурителната схема е избираема (например длъжностни лица, които са в отпуск по лични причини),

- инвалиди, които получават обезщетение за инвалидност по член 78 от Правилника за длъжностните лица,

- получатели на обезщетение за прекратяване на служебно правоотношение.

Към 31 декември 2007 г. членовете, които плащат вноски, са 47 596 , което представлява нетно увеличение от 2 643 участници в сравнение с предишната година.

Това значително увеличение на групата се обяснява основно с наемането на работа на договорно наети лица (нова категория от групата, определена в Условията за работа на другите служители), длъжностни лица и временно наети лица от новите държави-членки.

Към 31 декември 2007 г. 7 037 от членовете, които плащат вноски, са били договорно наети лица в сравнение с 6 404 към 31 декември 2006 г., което представлява увеличение с 9,88 %. Повечето от тези нови членове, които плащат вноски, заместват служители със спомагателни функции (бивша категория персонал, която не е плащала вноски ).

4.2. Обобщение на основните параметри, използвани в последната оценка на пенсионноосигурителната схема

Следните таблици показват стойностите на основните параметри и актюерски предположения. Моля, отбележете, че тези таблици са само преглед на основните променливи и не са изчерпателни. Консултирайте се с Правилника за длъжностните лица, за да получите точна и пълна информация.

Параметри съгласно правилника, използвани в актюерската оценка

[pic]

Актюерски предположения[2]

[pic]

5. Резултати: изменение на размера на вноската в пенсионноосигурителната схема

5.1. Изменение на процента на вноската за пенсии

Размер на вноската за пенсия за година

[pic]

За периода 2004—2008 г., за да се гарантира балансът на пенсионноосигурителната схема, размерът на вноската бе изчислен като една трета от съотношението между общия размер на разходите по обслужването и общия размер на основните годишни заплати.

5.2. Резултати от последната оценка на пенсионноосигурителната схема

Горепосоченият размер на изчислената вноска (10,9 %) е една трета от съотношението между общия размер на разходите по обслужването (1 002 млн. EUR) и общия размер на основните годишни заплати (3 056 млн. EUR). Тази вноска е по-висока (+0,6 %) от изчислената през 2007 г. (10,3 %).

Предварителната актюерска оценка на пенсионноосигурителната схема за длъжностните лица на европейските институции (ПСДЛЕИ) за 2008 г. показва, че за да се гарантира балансът на тази пенсионноосигурителна схема, размерът на вноската, необходима за финансиране на една трета от плащанията, трябва да бъде 10,9 % от основната заплата (или от обезщетението за инвалидност).

Съгласно член 83а от Правилника за длъжностните лица, когато е показано, че е налице разлика от поне 0,25 пункта между прилагания понастоящем размер на вноската (10,25 %) и вноската, необходима за поддържане на актюерския баланс ( 10,9 % ), Съветът трябва да прецени дали вноската следва да бъде адаптирана в съответствие с разпоредбите на приложение XII.

В съответствие с член 2, параграф 2 от приложение XII адаптирането, което влиза в сила на 1 юли 2008 г., не може да доведе до размер на вноската с повече от един процент разлика над или под размера за предходната година (10,25 %).

Следователно, за да се гарантира балансът на пенсионноосигурителната схема, от 1 юли 2008 г. следва да се прилага размер на вноската от 10,9% .

6. Баланс на пенсионноосигурителната схема

Както бе обяснено в част 2.1.2 от настоящия доклад, ПСДЛЕИ е балансирана, ако годишните вноски, плащани от персонала, обхващат една трета от правата, придобити през годината, т.е. съгласно Правилника за длъжностните лица 1,9 % или 2 % от последната основна заплата преди пенсиониране, когато става въпрос за пенсия за осигурителен стаж. Тъй като вноската в пенсионноосигурителната схема се изчислява така, че да се гарантира балансът на схемата, схемата е балансирана, когато се прилага изчислената вноска.

През референтния период на настоящия доклад, посочен в член 14 от приложение XII към Правилника за длъжностните лица, Комисията предложи и Съветът прие изчисления от Евростат размер на вноската, след като бяха взети предвид специалните разпоредби на Правилника за длъжностните лица:

- член 2, параграф 1 от приложение XII към Правилника за длъжностните лица (адаптирането не може да доведе до увеличаване на размера на вноската с повече от един процент разлика над или под размера, валиден за предходната година);

- член 2, параграф 2 от приложение XII към Правилника за длъжностните лица (адаптирането, което влиза в сила на 1 юли 2004 г., не може да доведе до размер на вноската по-висок от 9,75 %, а адаптирането, което влиза в сила на 1 юли 2005 г., не може да доведе до размер на вноската по-висок от 10,25 %);

- член 83а, параграф 4 от Правилника за длъжностните лица (следва да се прецени дали е необходимо адаптиране на размера на вноските, ако разликата между прилагания размер на вноските и размера, необходим за запазване на актюерския баланс, е най-малко 0,25 пункта).

Таблицата по-долу съдържа обобщение на изчислените и прилаганите размери на вноските:

Обобщение на изчислените и прилаганите размери на вноските за пенсионноосигурителната схема

[pic]

Таблицата показва, че прилаганият размер на вноската в пенсионноосигурителната схема е бил много близък до изчисления от Евростат размер. Моля, имайте предвид, че малките разлики във вноските, дължащи се на прилагането на горепосочените разпоредби на Правилника за длъжностните лица, могат да бъдат положителни или отрицателни; в дългосрочен план тези разлики взаимно се анулират.

Следователно методът е изпълнил специфичната си цел да гарантира, че вноската за пенсионноосигурителната схема, плащана от персонала към бюджета, покрива една трета от разходите по пенсионноосигурителната схема, както е посочено в член 1, параграф 1 от приложение XII към Правилника за длъжностните лица, и тази схема е балансирана.

7. Срещнати проблеми, решения и по-нататъшна работа

7.1. Индивидуално увелиечение на заплатата (ИУЗ)

При изчисление на актюерските предположения обикновено се използват минали данни (например таблица на жизнеността, общ ръст на заплатите). При определяне на индивидуалното увеличение на заплатата през 2004 г. обаче не бе подходено по този начин. Новият Правилник за длъжностните лица, който е в сила от 1 май 2004 г., създаде нова категория персонал (договорно наети лица) и внесе значителни изменения в таблицата на заплатите и в правилата за повишение, отнасящи се за длъжностните лица и временно наетите лица Всички тези промени направиха невъзможно използването на минали данни за индивидуалното увеличение на заплатите при определяне на това предположение.

През 2004—2005 г. методът бе основан на индикативни проценти при повишаване, като бе използвана таблица Б в приложение I към Правилника за длъжностните лица. За оценката за 2006 г. на работната група по член 83 бе представен нов метод. Този метод се основава на плъзгаща се средна стойност на индикативния процент при повишаване и наблюдавания процент на повишаване (от 2005 г.) по категория персонал, степен, стъпка и години до пенсиониране, като наблюденията са за максимум 12 години. Същият период на наблюдение е използван за изчисление на реалния процент на актуализиране и общия ръст на заплатите.

Предложено решение:

Предлага се използването на този метод да продължи. Този метод все повече взема под внимание наблюдаваните повишения, тъй като тежестта на тези повишения в средната стойност ще се увеличава в сравнение с индикативните проценти на повишаване. Изчисленото по този начин индивидуално увеличение на заплатата взема изцяло предвид повишаването в стъпка на персонала през кариерата. При необходимост могат да бъдат разгледани някои подобрения в настоящия метод в съгласие с националните експерти от държавите-членки.

7.2. Инвалидност

В оценката на пенсионноосигурителната схема за 2008 г. бе използвана нова таблица на инвалидността (таблица на ЕС на инвалидността за 2008 г.). Както бе обяснено по-горе, използвани са данни за инвалидността само за четири години (2004, 2005, 2006 и 2007 г.), за да се изчислят процентите на инвалидност в контекста на новия Правилник за длъжностните лица, който е в сила от 1 май 2004 г. (броят на получателите на обезщетение за инвалидност са взети предвид). Тази нова таблица на инвалидността бе представена на заседанието на работната група по член 83 на 27 юни 2008 г.

Този кратък период за наблюдение, за да се определят процентите на инвалидност, не води до такава точност на преценките, каквато би била постигната при по-дълъг период. Следователно ще е необходимо бъдещо актуализиране на процентите на инвалидност. Този подход се подкрепя и от независимия експерт.

Предложено решение:

Да продължи да се наблюдава инвалидността за всяка година и да се изчислят процентите на инвалидност въз основа на плъзгаща се средна стойност от наличните наблюдения за максимум 12 години (същият период на наблюдение е използван за изчисление на реалния процент на актуализиране и общия ръст на заплатите).

7.3. Таблица на жизнеността

Същата таблица на жизнеността (таблица на ЕС на жизнеността за 2004 г.) бе използвана в оценката на пенсионноосигурителната схема за 2004 г. Анализиран бе реалният процент на смъртност за периода 2004—2004 г., който бе сравнен с очакваната смъртност според таблицата на ЕС на жизнеността за 2004 г. Резултатът от този анализ показва, че смъртността във възрастовата граница между 30 и 69 години е по-ниска, а тази при над 70 години е по-висока в сравнение с таблицата на ЕС на жизнеността за 2004 г.

Евростат и Съвместният отдел за управление на пенсиите за шестте координирани организации стартираха съвместен проект, чиято цел е да се изготви обща таблица на жизнеността въз основа на голяма група служители, които се намират в Европа: Международна таблица на жизнеността на служителите (МТЖС) за 2008 г. Тази таблица на жизнеността бе одобрена от външен експерт в областта на актюерството, който препоръча също таблиците на жизнеността да се актуализират редовно. Тя бе използвана при изчислението за 2008 г.

Предложено решение:

Да се използва Международната таблица на жизнеността на служителите за 2008 г. вместо таблицата на ЕС на жизнеността за 2004 г.

7.4. Процент на актуализиране

Евростат срещна трудности при получаването на лихвения процент за 2005 и 2006 г., който да бъде използван за оценка на пенсионноосигурителната схема. Причина за проблема, както бе обяснено по-горе, бе, че кривата на доходността на облигациите с нулев купон в евро с 21-годишен падеж вече не се изготвя от Комисията, тъй като изготвянето на всички криви на доходността на облигациите с нулев купон в евро бе прехвърлено на ЕЦБ (Европейската централна банка). ЕЦБ все още не бе изготвила кривата на доходността на облигациите с нулев купон в евро с 21-годишен падеж и затова Евростат определи процентите за 2005 и 2006 г., като използва за база изчислената от ЕЦБ референтна доходност на държавните облигации за 30 години в еврозоната и адаптира процентите към 21-годишен падеж.

ЕЦБ използва кривата на доходността в евро през лятото на 2007 г. и оттогава Евростат разпространява „ежедневни“ данни за падежите от 1 до 30 години. В допълнение, годишните данни за 2007 г. са на разположение на уебсайта на Евростат от януари 2008 г.

Годишният номинален процент за 2007 г. за 21-годишен падеж за държавните облигации с нулев купон е 4,5 % (реалният процент е 2,2 %). В резултат на това плъзгащата се средна стойност (1996—2007 г.) на реалния процент, която бе използвана във временната оценка на пенсионноосигурителната схема за 2008 г., е 3,1 %.

Предложено решение:

Член 10 от приложение XII към Правилника за длъжностните лица посочва рамката за определяне на лихвения процент: “ 1. Лихвеният процент, който се ползва при актюерските изчисления, се основава на наблюдаваните средногодишни лихвени проценти на дългосрочния публичен дълг на държавите-членки...“ . Тъй като проблемът с наличието на данни бе решен (понастоящем ЕЦБ изготвя крива на доходността на облигациите с нулев купон в евро с 21-годишен падеж), Евростат ще продължи да използва тези данни в актюерските изчисления. Следователно горепосоченият номинален процент от 4,5 % ще бъде използван в оценката на пенсионноосигурителната схема за 2008 г.

8. Въздействие на пенсионноосигурителната схема на Общността върху бюджета

Съгласно член 83, параграф 2 от Правилника за длъжностните лица длъжностните лица плащат една трета от разходите на пенсионноосигурителната схема на Общността. В съответствие с параграф 1 от същия член плащанията по тази пенсионноосигурителна схема се извършват от бюджета на Общностите. Държавите-членки съвместно гарантират изплащането на тези суми.

Както е обяснено по-горе, вноските, плащани през текущата година, не се вземат предвид при изчислението, за да могат да покрият плащанията на пенсиите и други плащания за текущата година. Принципът на актюерския баланс гарантира постигането на баланс в дългосрочен план, а не постигането на баланс всяка година. Това означава, че размерът на вноската се основава на плащанията, които трябва да бъдат извършени в бъдеще, когато служителите, които плащат вноски, ще се пенсионират. Този размер не е свързан, нито е повлиян от настоящите бюджетни разходи за финансиране на пенсиите на пенсионираните служители.

Вноските за пенсия финансират една трета от бъдещото задължение. Вноските се плащат на бюджета на Общността като приход. Целият размер на задължението се покрива от държавите-членки в момента на плащането.

Таблицата по-долу показва въздействието от увеличаване на размера на вноските за пенсия и нарастващия брой членове, които плащат вноски. За посочения период (2000—2007 г.) приходите от вноските за пенсия са нараснали с повече от два пъти – от 154 млн. EUR през 2000 г. на 340 млн. EUR през 2007 г.

[pic]

Това увеличение се определя основно от:

- увеличаващия се размер на вноската за пенсия (от 8,25 % през 2000 г. на 10,25 % през 2005, 2006 и 2007 г.);

- нарастващия брой членове, които плащат вноски към пенсионноосигурителната схема (от 34 511 през 2004 г. на 47 297 през 2007 г.).

9. Заключения

Методът е изпълнил специфичната си цел да гарантира, че пенсионноосигурителната схема на Общността е балансирана, тъй като вноската за пенсия, плащана от персонала към бюджета, покрива една трета от придобиваните всяка година права по следните причини:

- изчисленият от Евростат размер на вноската е покрил една трета от пенсионните права, придобити през годината;

- изчисленият размер на вноската е бил заверен от квалифициран независим експерт;

- прилаганият размер на вноската е бил много близо до изчисления;

- малките разлики между изчисления размер и прилагания размер са били в резултат на специфичните разпоредби на Правилника за длъжностните лица. Тъй като тези разлики могат да бъдат положителни или отрицателни, в дългосрочен план те взаимно се анулират.

Приходите в бюджета от вноската за пенсия са нараснали поради увеличението на размера на вноската и увеличението на броя на членовете, които плащат вноски.

Поради горепосочените причини Комисията смята, че пенсионноосигурителната схема за длъжностните лица на европейските институции е балансирана. Проблемите са били решени, без да се налага преразглеждане на приложение XII. Поради това Комисията счита, че не са необходими промени в Правилника за длъжностните лица.

[1] Съществуват два други начина за придобиване на пенсионни права: прехвърляне на пенсионни права от друга схема или купуване на пенсионни права.

[2] Оценка за 2008 г.